عوام 1030

عوام 1030 ؤلا عقد 1030 هوّ عقد ديال الزمان بدا ف 1 يناير 1030 و سالا ف 31 دجنبر 1039. هاد لعقد عرف الطيحة ديال لخلافة لاموية ف لاندالوس، و طلوع ملوك الطوائف، ف لوقت لي لممالك لمسيحية د ايبيريا ستامرو ف ماخدة مناطق جديدة لي كانو حاكمينها لمسلمين بشوية بشوية. الصراع بين لمسلمين و لمسيحيين كان ف جبهات خرين بحال ف الشرق معا لبيزانطيين، و ف لبحر لمتوسط و شمال افريقيا. السياسة و لحروب. ف لبدية د هاد لعقد، ف عام 1030، كانو حروب مابين لبيزنطيين و لمسلمين. لامبراطور لبيزانطي رومانوص التالت قاد جيش ديال 20000 عسكري ضد لامير د حلب نصر بن صالح بن مرداس. الجيش د لمسلمين حاصر الجيش لبيزانطي و خلاه يتراجع تال لقسطنطينية (اسطانبول دابا)، ولايني ف ابريل ولا ماي 1031، بعدما لبيزانطيين ردو هجمات د لفاطميين، لامير نصر قبل باش يكون تابع ل بيزنطة و يخلص الضرائب ليهم. ف نفس لعام، الجينيرال لبيزانطي ڭيورڭيوس مانياكيس قدر يسيطر على مدينة الرها، ولايني غادي ترجع بزّربة للعرب من بعد. ف لوسط د اسيا، ف ابريل د عام 1030، توفى محمود لغازناڤي، و ولدو مسعود شد لعرش ديال لامبراطورية لغزناڤية لي كانت مسيطرة على مناطق ديال ايران، افغانيستان و لهند ديال دابا. ف الشمال د ؤروپا، لامير ياروصلاڤ اللول لحكيم قدر يغلب لاسطونيين و يوسع لحكم ديال دولة نوڤڭورود و كييڤ. ف 29 يونيو 1030، لماليك ؤلاف التاني هارالدصون حاول باش يسيطر على النورڤيج ب لمعاونة ديال لماليك د السويد انوند ياكوب، ولايني الجيش د لفلاحا النورڤيجيين و الدانماركيين لي كان فايت ب واهلي لاعداد د الجيش ديالو، قدر يغلبو و تّقتل ؤلاف ف لمعراكة. دابا كيتّعتابر ؤلاف التاني قدّيس، و "لماليك لابادي" ديال النورڤيج. ف 1031، طاحت لخلافة لاموية د قرطبة، مبعد سنوات ديال لحرب لاهلية، و تقسمات الدولة ل طوائف. لامير هشام التالت، اللخر ف السلالة لاموية لي حكمات قرطبة، حاول باش يعاود يوحّدها، ولايني كانت معارضة شديدة ضدو بسباب الضرائب لي كان طلّعها باش يبني الجوامع، و تشد ف لحبس. ف نفس لعام، لامير ياروصلاڤ د نوڤڭورود، قدر يسيطر على پولونيا. ف فرانسا بدات مجاعة لي بقات مستامرة تال عام 1033. ف 11 ابريل 1034، لامبراطور لبيزانطي رومانوص التالت تّقتل غرقان ف لحمام ديالو، ب امر من مراتو زوي، لي تجوجات لحاجب ديالو، و ردّاتو امبراطور د بيزنطة ب سمية ميخاييل الرابع. ف نفس لعام، لكونت د لبرطقيز ڭونصالو مايا، ستاغل الضعف ديال لمسلمين، و قدر يتوسع ف لاندالوس؛ بينمّا اسطول بحري من لمدون الطاليانية د پيزا و جنوا قدرو يسيطرو على مدينة عنابة (دابا ف لحدود بين تونس و الدزاير) ل مدة عام. ف 23 مارس 1035، طرات معراكة سيسار مابين مملكة ليون و مملكة اشبيلية لمورية، لي نهازمو فيها لموريين. ف نفس لعام، دارت جمهورية پيزا هجمة على لمركز د لمناورا لمسلمين ف لڭزاير لايولية. ف 12 نونبر لماليك كنوت لعضيم توفى، و خلى ولادو الجوج هارثاكنوت و هارولد مدابزين على لحكم ديال النڭليز. ف 1036، الزيريين هجمو على صقلية، و سيطرو على مدينة پاليرمو من عند النورمانديين، ولايني فشلو باش يرجّعو السيطرة د لمسلمين على لڭزيرة، حيت ف لعام التالي لبيزانطيين سيفطو الجينيرال ڭيورڭيوس مانياكيس لي قدر يغلب الزيريين و بدا لحملة ديال سترجاع لڭزيرة من عندهم. ف 15 ماي، ف الجاپون توفى لامبراطور ڭو اتشيجو، و تبعو خوه ڭو سوزاكو على لعرش. ف 13 يونيو د نفس لعام، توفى لخليفة لفاطمي الظاهر لاعزاز دين الله، و خلفو ولدو المستنصر لي كان ف عمرو 6 سنين. ف 1037، هارولد اللول شد لعرش د النڭليز من خوه لي ماشي شقيق هارثاكنوت، و ايما النورماندية، مت هارثاكنوت، هربات ل مدينة بروج ف لفلاندر (دابا ف بلجيكا). ف 4 شتنبر، لماليك فيرنانضو اللول قدر يغلب لوسو بيرموضو التالت ف معراكة طامارون، و وحّد لعرش ديال مملكة ليون و مملكة قشتالة. ف غشت 1038، طرات معراكة مابين مملكة غرناطة و مملكة الميريا، لي وصفها الشاعر ليهودي لاندالوسي سماعيل بن النغريلة. ف نفس لعام ف الشينوا ستاقلات مملكة شيا لغربية على لامبراطورية الشنيوية لي كانت حاكماها سلالة لياو. ف 1039، توفى كونراد التالت د لامبراطورية الرومانية لمقدسة، و تبعو ولدو هينري التالت ف لحكم، لي ولّا ماليك تا على الطاليان و بورڭوندي (مناطق لي دابا كاينين ف فرانسا و سويسرا). ف پولونيا، كازيمير اللول رجع و حاول باش يهدّن لوضعية د لبلاد لي قسماتها لحروب، و دار لعاصمة ديالو ف مدينة كراكوڤ لي بقات هيّ لعاصمة د پولونيا تال 1596. ف لاندالوس، لمستعين اللول حيّد بني تجيب من لحكم ديال مملكة سرقسطة. الدين. ف اكتوبر د عام 1032 توفى لبابا يوحنا تسعطاش بعدما كان دوّز 8 سنين ف لمنصب، و خلفو ولد خوه بينيديكت التاسع، لي غالباً كان باقي مراهق. ف لعام التالي تخلعو بزاف د لمسيحيين ف ؤروپا، حيت نتاشر لاعتقاد بلي لكون قريب يسالي و لقيامة قريبة تنوض، بسباب مرور 1000 عام على صلب لمسيح كيما كيتنبئ انجيل رؤيا يوحنا. عند لبوديين لخطبة د الزهرة، لي هيّ قصة كاتعاود لاصل ديال بودية الزن بانت لمرة اللولة ف لاداب لبودي ف جوايه عام 1036. شوف تا. كرونولوجيا. مقالات د لعقد د 1030: نويطات.